b'\n_START_ARTICLE_\nRare\xc8\x99 Enceanu\n_START_SECTION_\nFC Bra\xc8\x99ov\xc2\xa0: 2006-2015\n_START_PARAGRAPH_\nDup\xc4\x83 6 ani petrecu\xc8\x9bi la echipele de juniori ale Bra\xc8\x99ovului, Enceanu a f\xc4\x83cut pasul la echipa mare \xc3\xaen 2012, debut\xc3\xa2nd pe data de 23 martie 2012 \xc3\xaen Liga 1, \xc3\xaentr-o \xc3\xaenfr\xc3\xa2ngere, scor 0-1, \xc3\xaempotriva Rapidului. \xc3\x8en data de 6 aprilie, acesta a suferit o accidentare la coaps\xc4\x83, \xc3\xaen timpul unei partide a echipei na\xc8\x9bionale de tineret, care avea s\xc4\x83 recidiveze peste doar 3 s\xc4\x83pt\xc4\x83m\xc3\xa2ni, c\xc3\xa2nd acesta a fost titularizat contra celor de la Dinamo Bucure\xc8\x99ti, rezist\xc3\xa2nd \xc3\xaens\xc4\x83 doar 6 minute \xc3\xaen teren. \xc3\x8en vara anului 2013, acesta a fost \xc3\xaemprumutat pentru 6 luni \xc3\xaen liga secund\xc4\x83, unde a evoluat pentru Unirea T\xc4\x83rlungeni \xc3\xaen 13 partide, nereu\xc8\x99ind s\xc4\x83 marcheze. Acesta s-a \xc3\xaentors la Bra\xc8\x99ov \xc3\xaen ianuarie 2014, unde a mai evoluat timp de un an. \xc3\x8en total, \xc3\xaen 2 ani \xc8\x99i jum\xc4\x83tate petrecu\xc8\x9bi la Bra\xc8\x99ov (\xc3\xaen afara \xc3\xaemprumutului la T\xc4\x83rlungeni), acesta a evoluat \xc3\xaen 25 de partide, marc\xc3\xa2nd 2 goluri.\n_START_SECTION_\nSteaua Bucure\xc8\x99ti\xc2\xa0: 2015-2018\n_START_PARAGRAPH_\n\xc3\x8en ianuarie 2015, Rare\xc8\x99 Enceanu a devenit primul transfer al Stelei din campania de achizi\xc8\x9bii de iarn\xc4\x83, campionii Rom\xc3\xa2niei pl\xc4\x83tind 200.000 de euro celor de la FC Bra\xc8\x99ov. Enceanu a debutat oficial la Steaua \xc3\xaen data de 11 martie 2015, \xc3\xaen returul semifinalelor Cupei Ligii, o partid\xc4\x83 disputat\xc4\x83 contra Astrei Giurgiu, pierdut\xc4\x83 de ro\xc8\x99-alba\xc8\x99trii, scor 0-2, \xc3\xaens\xc4\x83 tot steli\xc8\x99tii au ajuns \xc3\xaen finala Cupei, dup\xc4\x83 ce c\xc3\xa2\xc8\x99tigaser\xc4\x83 partida tur cu scorul de 3-0. Enceanu are la activ \xc8\x99i dou\xc4\x83 prezen\xc8\x9be \xc3\xaen Liga 1 pentru Steaua, debut\xc3\xa2nd \xc3\xaen aceast\xc4\x83 competi\xc8\x9bie pe data de 16 mai 2015, \xc3\xaentr-o victorie, scor 3-2, chiar \xc3\xaen fa\xc8\x9ba fostei sale echipe, FC Bra\xc8\x99ov._NEWLINE_La Steaua, nu s-a impus \xc8\x99i a fost \xc3\xaemprumutat \xc3\xaent\xc3\xa2i la FC Voluntari, \xc8\x99i apoi la \xc3\xaenapoi la FC Bra\xc8\x99ov. \xc3\x8en 2017, a intrat \xc3\xaen conflict cu clubul, care insista s\xc4\x83 i se rezilieze contractul. \xc3\x8en cele din urm\xc4\x83, Enceanu a fost declarat liber de contract \xc3\xaen toamna lui 2018 \xc8\x99i a semnat din aceast\xc4\x83 postur\xc4\x83 cu FC Arge\xc8\x99.'